John Dyrby Paulsen (S), 2012-09-06:
Der er det jo et generelt princip, at hvis man bliver arbejdsløs, holder vi hånden under folk i en vis periode og et stykke tid, så de har mulighed for stadig væk at have en indkomst og stadig søge et job.
Vi har jo ikke i Danmark tradition for at have, og vi har heller ikke et ønske om at have det, man kunne kalde working poor, altså folk, der er i arbejde, men alligevel ikke har nok penge.
Så de der meget lavt betalte job vil vi gerne af med, og derfor har vi det her sikkerhedssystem i Danmark.
Det, vi kan diskutere, er, om det så skal gælde i al evighed.
Det skal det selvfølgelig heller ikke, og der er det, at udfordringen lige nu er at finde den balance, der er rigtig.
Jeg tror ikke, at der findes noget sådan helt entydigt svar på, hvor den rigtige balance er.
Det må være en kombination af, at folk sikres sådan et økonomisk sikkerhedsnet, men at folk også animeres til at søge job og også søge job måske andre steder, end de lige har været vant til der, hvor de har været beskæftiget før.
Tak, og tak for svaret, som jeg tolker sådan, at Dansk Folkeparti også går ind for et skattestop.
Jeg kunne godt have ønsket mig, at Dansk Folkeparti som parlamentets tredjestørste parti havde præsenteret et egentligt finanslovudspil.
Jeg erkender, at det ikke er nemt, men jeg kunne godt have tænkt mig det, for så kunne vi jo have set, hvordan Dansk Folkeparti ville have implementeret skattestoppet, og hvordan Dansk Folkeparti så havde finansieret effekterne af det skattestop.
Det er jo ganske rigtigt, som flere har sagt, at vi har haft underskud på de offentlige finanser i lang tid – vi bringer det så lidt ned til næste år, for det tror vi er nødvendigt.
Men det interessante er jo, hvordan Dansk Folkeparti vil finansiere alle de mange ønsker, som Dansk Folkeparti har, hvis man samtidig går ind for et skattestop.
Hvor skal pengene så komme fra?
Hvis man ser på effekterne af det, vi har sat i gang nu, er der slet ingen tvivl om, at vi vil se, at der altså også er skabt danske arbejdspladser.
Men den bekymring i forbindelse med det problem, som ordføreren peger på, deler jeg fuldstændig.
Hvis man tager rundt og ser på specielt nogle af de byggeprojekter, der er i gang, kan man finde områder, hvor der er udenlandsk arbejdskraft.
Jeg er selv en gang imellem rundt på de forskellige byggepladser på Sjælland, og indimellem finder man altså nogle besynderlige forhold, hvor det mest er udenlandsk arbejdskraft, der befinder sig på byggepladsen.
Derfor satte regeringen jo sidste år flere midler af til i år og næste år at bekæmpe det, vi kalder social dumping – altså det her med, at billig udenlandsk arbejdskraft kommer ind og overtager danske arbejdspladser.
Så den bekymring, den udfordring er vi fuldstændig opmærksomme på.
Jeg tror, man skal passe på med samtidig så, som jeg har forstået Venstre har gjort, at foreslå, at den danske model, vi har på arbejdsmarkedet, og som jeg synes er god, nu samtidig også skal gennemhulles, for så kan vi lige så godt skrotte alt det arbejde, vi har sat i gang omkring social dumping.
Derfor skal man passe meget på og gøre den indsats omkring social dumping meget bred, så den virker ude på de enkelte arbejdspladser, og det er jo stort set kun fagforbundene, der sørger for det i dag, og samtidig skal vi sikre, at den danske model bevares.